Skitter op die strand | Netwerk24
Deur Daniëlla van Heerden 15 Desember 2019 00:01
Hierdie protea-ontwerp is modieus én patrioties. R980 by gabrielleswimwear.com.
Hoe kry jy die perfekte bikinilyf?
Sit bloot jou lyf in 'n bikini! Dis maar net een van die liggaamspositiewe mantras wat die afgelope tyd wyd op sosiale media gedeel is. As deel van dié neiging val die klem hierdie somer dus minder op wat jou liggaamsvorm kwansuis sou dikteer jy moet dra, en meer op wat gemaklik en bekostigbaar is – en natuurlik steeds in voeling met die mode van die dag.
Anja van der Spuy, stylkenner van die blog Glitz & Grammar (www.glitzandgrammar.co.za), sê wanneer jy 'n swembroek se styl en prysklas oorweeg, moet jy gaan dink waar en wanneer jy dit die meeste gaan dra. "As jy byvoorbeeld op 'n strandvakansie gaan, moet jy seker maak jy't 'n stewige kostuum wat die branders kan trotseer. Jy wil nie skielik jou bikinitop in die water sien dryf nie!"
Dit geld ook vir wanneer jy besluit hoeveel jy gaan opdok. "Dink oor hoe lank jy wil hê die swembroek moet hou. As dit iets moois is vir 'n Instagram-foto of 'n temapartytjie, kan jy minder bestee; as jy wil hê dit moet 'n paar seisoene hou, sal jy moet begroot en opdok vir gehalte."
Die plaaslike ontwerper Gabrielle Kool, van die handelsnaam Gabrielle Swimwear (www.gabrielleswimwear.com), stem saam. "Natuurlik besef 'n mens die ekonomie knyp en verbruikers moet deeglik nadink oor elke kopie. Goeie swembroeke is nie goedkoop nie, maar met rede.
"Ek besef vroue is dikwels selfbewus wanneer hulle in die kledingstuk moet verskyn, en daarom skenk ek baie aandag daaraan dat my kliënt selfvertroue moet hê wanneer sy die produk dra.
"Dit moet noupassend wees op die regte plekke en beslis nie oopgaap of hang waar dit nie moet nie. Vir sulke soort gehalte betaal 'n mens wel 'n bietjie ekstra, maar dit beteken ook jy gaan die swembroek 'n hele paar seisoene kan dra."
Anja beveel aan dat jy in die aanpashokkie met die swembroek aan gaan sit om seker te maak dit is nie ongemaklik nie.
"Dis nie die soort ding wat jy eers langs die swembad wil besef nie." Gemak bly volgens haar die belangrikste oorweging.
Groot nuus in 2019
Bikinibroekies met 'n hoë middel, wat mode was in die 1980's, is terug. Hierdie een kos R580 by gabrielleswimwear.com.
Hierdie bikinibroekie met 'n hoë middel kos R199 by Woolworths.
"Dit herinner aan die 1980's en 1990's se styl, wat nou weer kop uitsteek," sê Anja. "Eers het gestopte Alice bands en moon bags weer hul opwagting gemaak, en dit maak sin dat die neiging ook na swemklere sou oorwaai. Dink maar aan die ikoniese rooi Baywatch-swembroeke. Beroemdes soos Kim Kardashian en Suid-Afrika se Nadia Jaf­tha dra vanjaar ook sulke swembroeke."
"Luiperdvel en ander dieremotiewe was al wat 'n winkel is vol hierdie winter en lente en dit sal ook op die strande te sien wees," sê Gabrielle. "Dit maak eintlik so elke tweede of derde jaar weer sy opwagting." Die natuur druk ook sy stempel af in die vorm van plantmotiewe, met baie materiale wat bedruk is met varing-, hibiskus- en piesangblaarmotiewe.
"My strelitzia- en tarentaalpatroon-swembroeke is al van 2015 af 'n treffer onder kliën­te, en ek het nou ook 'n pragtige protea­materiaal bygevoeg."
Dis 'n tydlose styl, wat hierdie seisoen sy opwagting maak in die vorm van vol branderplankstyl-swembroeke, halternekke en ritssluiter-detail. Dis ook prakties as jy iemand is wat graag in die see baljaar.
Natuurpatrone én 'n sportiewe snit is hoogmode. R799 by superbalist.co.za.
Romantiese style is ook groot nuus, soos gesmokte materiale, fyn blompatrone en selfs ouderwetse valle.
Ringe wat die materiaal bymekaar hou, maak ook weer 'n modedraai. Boonop het hierdie bikinibostuk 'n baie modieuse slangvelmotief. R299 by Woolworths.
Swembroeke kom sommer met hul eie bykomstighede, en veral ringe wat die materiaal bymekaar hou en gordeltjies om die middel is groot nuus.
Vir die Adams
Met Springbok-rugbyspeler Faf de Klerk wat in 'n onderbroek met die Suid-Afrikaanse vlag daarop in die aantrekkamer gepronk het ná die span se wêreldbeker-oorwinning, kan dié styl dalk ook net op die strand kop uitsteek.
"In 2019 is die wagwoord vir die manne koördinasie," sê Anja. "Hulle kan dus hulle swembroek en hemp bymekaar laat pas met blomme in die Hawaaise styl. En ja, as jy die selfvertroue van 'n Faf het, rock gerus daai onderbroekstyl-swembroek!"
Anja maan jy moet nie jou swembroek in die wasmasjien gooi nie.
"Dit sal veel langer hou as jy dit met die hand was, en die water saggies na die tyd uitdruk. Hang dit op in 'n droë area, maar nie in direkte sonlig nie want dan gaan die kleure baie vining verdof